b'\n_START_ARTICLE_\nVrtni mak\n_START_SECTION_\nBotani\xc4\x8dne lastnosti\n_START_PARAGRAPH_\nVrtni mak je enoletnica, ki zraste 30\xe2\x88\x92130\xc2\xa0cm visoko in cveti od junija do avgusta. Ima 7 zvrsti. Najva\xc5\xbenej\xc5\xa1i so\xc2\xa0: evrazijski, indijski, anatolski,mongolski, srednjeazijski in trosni mak. Vsaka teh zvrsti je razli\xc4\x8dica z belim, sivim, rumenim, ro\xc5\xbenatim ali modrim semenom. Najbolj raz\xc5\xa1irjena je ravno evrazijska zvrst z modrim semenom in svetlo vijoli\xc4\x8dnimi cvetovi. (IV)_NEWLINE_Korenina je vretenasta, precej obrasla z drobnimi koreninicami. Kljub temu pa se mak slabo vraste in ga lahko mo\xc4\x8dnej\xc5\xa1i veter izruje. Steblo maka z drobnimi glavicami se mo\xc4\x8dneje obraste. Sorte z debelim semenom nosijo le po eno glavico vrh stebra. \xc5\xa0tevilo vej oziroma glavic je seveda odvisno tudi od rasti\xc5\xa1\xc4\x8da in od gostote posevka. V vseh zelenih delih maka je mle\xc4\x8dni sok. Listi sede na steblu in so podolgovato jaj\xc4\x8dasti , spodaj pa prehajajo v kratek pecelj. (IV) Gornji listi steblo bolj ali manj objemajo, po robu pa so narezani ali napiljeni. Cvetni peclji so dolgi, nekoliko zaviti, goli ali porasli s \xc5\xa1trle\xc4\x8dimi kocinami. Nosijo en sam cvet. Cvetovi so veliki, saj merijo do 10\xc2\xa0cm v premeru. \xc4\x8ca\xc5\xa1na lista sta le dva; sta gola in se pozneje odpreta. Mak ima 4 ven\xc4\x8dne liste, ki so vijoli\xc4\x8dasti, okrogli ali narobe jaj\xc4\x8dasti, celorobi ali valoviti ter bolj ali manj narezani. Na dnu imajo temno liso. Cvetovi imajo mnogo pra\xc5\xa1nikov z debelimi nitmi in z dolgimi modrozelenimi pra\xc5\xa1nicami. Brazd je 4\xe2\x88\x9212. Povr\xc5\xa1ina brazd se lahko mo\xc4\x8dno spreminja. Lahko ima obliko plo\xc5\xa1\xc4\x8de, skledice ali klobuka. Glavice (makovnice) so sto\xc5\xbei\xc4\x8daste, oblaste, jaj\xc4\x8daste, plo\xc5\xa1\xc4\x8date ali okrogle kakor sod\xc4\x8dek. (IV)\n_START_SECTION_\nDelovanje in uporaba\n_START_PARAGRAPH_\nMorfin je s strukturnega vidika fenantrenski derivat, vendar pa so raziskave njegove biosinteze pokazale, da nastane iz aminokisline tirozina. 4-obro\xc4\x8dni sistem se imenujejo morfinan. Alkaloide, ki vsebujejo ta obro\xc4\x8dni sistem, pogosto imenujemo morfinanski alkaloidi. (III) Morfin je glavni alkalodi opija. Zaradi njegovih fenolnih lastnosti ga relativno enostavno lo\xc4\x8dimo od ostalih alkaloidov. Uporabljamo ga kot zelo u\xc4\x8dinkovit analgetik. Tako delovanje dose\xc5\xbee s stereospecifi\xc4\x8dno in reverzibilno vezavo na specifi\xc4\x8dne receptorje, do katerih ima visoko afiniteto. (I in III)_NEWLINE_Receptorje, na katere deluje, najdemo ve\xc4\x8dinoma v centralnem \xc5\xbeiv\xc4\x8dnem sistemu. Kljub temu pa ima morfin tako centralno kot tudi periferno delovanje. Analgezijo dose\xc5\xbee teko, da dvigne prag zaznavanja bole\xc4\x8dine. Poleg \xc5\xbeelenega delovanja ima tudi nekaj ne\xc5\xbeelenih u\xc4\x8dinkov. En od teh je depresija dihalnega centra. Depresija,torej zmanj\xc5\xa1ana ob\xc4\x8dutljivost na porast ogljikovega dioksida v telesu in hipoksijo, je sorazmerna z odmerkom. Ve\xc4\x8dji kot je odmerek, ve\xc4\x8dja je depresija. (I) Pri uporabi moramo torej biti previdni. Poleg na\xc5\xa1tetega lahko pride tudi do odvisnosti. Povzro\xc4\x8da tudi evforijo. Ob dolgotrajnej\xc5\xa1i uporabi so potrebni vedno ve\xc4\x8dji odmerki, da se dose\xc5\xbee delovanje. V primeru prenehanja zdravljenja po dolgotrajnej\xc5\xa1i uporabi lahko pri bolniku pride do odtegnitvenega sindroma. (III)_NEWLINE_Kodein najve\xc4\x8dkrat pripravljamo z metiliranjem morfina, kljub temu da ga dolo\xc4\x8den odstotek najdemo tudi v opiju. Tako kot morfin je tudi kodein analgetik, vendar pa je mnogo \xc5\xa1ibkej\xc5\xa1i. Ob so\xc4\x8dasni uporabi drugih nesteroidnih antirevmatikov, kot na primer acetilsalicilne kisline, pove\xc4\x8da u\xc4\x8dinek slednjih. (III) Sicer pa je najpomembnej\xc5\xa1e delovanje kodeina antitusi\xc4\x8dno. Njegovo delovanje so dokazali pri zdravih osebah, pri katerih so ka\xc5\xa1elj spro\xc5\xbeili z aerosolom. To delovanje spremlja tudi manj\xc5\xa1a depresija dihalnega centra, \xc5\xa1ibka bronhokonstrikcija zaradi neposrednega delovanja na gladko muskulaturo, zmanj\xc5\xa1ana sekrecija ter spro\xc5\xa1\xc4\x8danje histamina. Nevarnost za odvisnost je pri kodeinu mnogo manj\xc5\xa1a. (I)_NEWLINE_Papaverin je strukturno en od najenostavnej\xc5\xa1ih opijevih alkaloidov in je tipi\xc4\x8dni predstavnik skupine benzokinolinskih derivatov. V opiju ga najdemo pribli\xc5\xbeno 1\xc2\xa0%. (III) Je spazmolitik, ki \xc5\xa1e posebej spro\xc5\xa1\xc4\x8da gladko mi\xc5\xa1i\xc4\x8dje \xc5\xbeil v mo\xc5\xbeganih, plju\xc4\x8dih in na periferiji. Poleg tega deluje tudi na sr\xc4\x8dno mi\xc5\xa1ico. V srcu zmanj\xc5\xa1a prevodnost in vzdra\xc5\xbenost, podalj\xc5\xa1a refraktarno dobo in pove\xc4\x8da koronarni krvni pretok. To delovanje gre na ra\xc4\x8dun sposobnosti, da inhibira fosfodiesteraze ter zni\xc5\xbea znotrajceli\xc4\x8dno koncentracija kalcija. (I)_NEWLINE_Noskapin je v opiju zastopan pribli\xc5\xbeno v \xc5\xa1tirih do osmih odstotkih. Ta alkaloid pomaga pri ukrotitvi refleksa ka\xc5\xa1lja in ga uporabljamo za bla\xc5\xbeenje suhega ka\xc5\xa1lja. Nima evfori\xc4\x8dnega u\xc4\x8dinka. Njegovo delovanje gre tako na ra\xc4\x8dun centralnega kot tudi perifernega delovanja. (III in I) Tebain v medicini nima nobene uporabne vrednosti, vendar pa so nekateri njegovi derivati pomembne u\xc4\x8dinkovine . Poleg tega je tebain klju\xc4\x8dni intermediat pri biosintezi morfina in kodeina. (III)_NEWLINE_Poleg na\xc5\xa1tetih alkaloidov so z nekaj modifikacijami pri\xc5\xa1li tudi do bolj ali nekoliko manj uporabnih derivatov, kot so heroin, etilmorfin in petidin. (III)\n_START_SECTION_\nZgodovina maka\n_START_PARAGRAPH_\nDomovina maka naj bi bila Azija, vendar pa so na Kreti na\xc5\xa1li anti\xc4\x8dne slike maka, ki so nastale v \xc4\x8dasu razcveta gr\xc5\xa1ke kulture. Ravno tako so sliko maka na\xc5\xa1li v Egiptu, in sicer na papirusu iz leta 1500 pr. n. \xc5\xa1t., kjer so bile naslikane zdravilne rastline. (VII)_NEWLINE_Na Kitajskem so ga poznali \xc5\xbee pred dinastijo Tang, vendar ga je \xc5\xa1ele v 8. stoletju popisal njihov botanik \xc4\x8cenk-\xc4\x8dank-\xc4\x8di. Kitajci so ga uporabljali pri \xc4\x8drevesnih boleznih. Prejeli so ga od Arabcev. Kajenje opija se je na Kitajskem razpaslo \xc5\xa1ele v 18. stoletju. Opij so tja prinesli \xc5\xa0panci. \xc5\xbde leta 1641 je bil izdan cesarski ukaz, ki prepoveduje uvoz opija in kajenje opija in tobaka. Toda \xc5\xa1e stro\xc5\xbeje odredbe, ki so sku\xc5\xa1ale prepre\xc4\x8diti to razvado, so bile brez uspeha. V opijski vojni je Anglija vsilila uvoz opija v Kitajsko. Opij je postal kuga Kitajske, saj je tako leta 1878 ve\xc4\x8d kot 120 milijonov ljudi potrebovalo opij. (IV)_NEWLINE_Tudi v Indijo je pri\xc5\xa1el mak \xc5\xa1ele pod vplivom Arabcev, stari Judje ga niso poznali, v Palestino pa so ga zanesle \xc5\xa1ele kri\xc5\xbearske vojne. Kot re\xc4\x8deno pa so mak poznali v Gr\xc4\x8diji \xc5\xbee za \xc4\x8dasa Homerja. Imenovali so ga mekon. Poznali so njegovo mo\xc4\x8d, sposobnost laj\xc5\xa1anja bole\xc4\x8dine. \xc5\xbde v 4. stoletju pred na\xc5\xa1im \xc5\xa1tetjem so risali boga spanja Hipnosa z makovo glavico in makovim steblom. Mak so dajali v pecivo. Rimljani so prevzeli mak od Grkov. (IV)_NEWLINE_V Sloveniji smemo vrtni mak gojiti samo za prehrambne in industrijske namene na podlagi dovoljenja, ki ga izda ministrstvo za kmetijstvo. (VII)\n_START_SECTION_\nUporaba v prehrani\n_START_PARAGRAPH_\nPri pripravi jedi se uporabljajo modro \xc4\x8drna drobna semena, cela ali zmleta. Cela makova semena uporabljamo npr. za peko makovk in makovih poga\xc4\x8d. Zmleta semena pa lahko uporabimo pri peki potic ali prekmurske gibanice. Makova semena vsebujejo zanemarljivo majhne koli\xc4\x8dine narkotikov. V televizijskem \xc5\xa1ovu MythBusters pa so dokazali, da lahko ob u\xc5\xbeitju le \xc5\xa1tirih makovk v krvi odkrijejo njihovo prisotnost. V \xc5\xa1ovu Brainiac: Science Abuse jim je to uspelo z zau\xc5\xbeitjem le dveh makovk.\n_START_SECTION_\nSimbol miru\n_START_PARAGRAPH_\nPri nas morda manj znan simbol miru je tudi beli mak, ki ga je leta 1933 za svoj simbol vzel ceh za \xc5\xbeensko solidarnost, in sicer kot nasprotje rde\xc4\x8demu maku, ki je predstavljal spomin na umrle britanske vojake. \xc5\xbdenskam se je pridru\xc5\xbeila \xc5\xa1e zveza za obljubo miru (PPU) in venec iz belega maka je postal zaveza miru, da se vojna nikoli ve\xc4\x8d ne sme ponoviti. (VIII)'